Lietuvos Respublikos Vyriausybė

nutarimas

DĖL ĮGALIOJIMŲ SUTEIKIMO ĮGYVENDINANT LIETUVOS RESPUBLIKOS UŽIMTUMO ĮSTATYMĄ

2016 m. spalio 5 d. Nr. 979

Vilnius

Vadovaudamasi Lietuvos Respublikos užimtumo įstatymo 10 straipsnio 10 dalimi, 18 straipsnio 4 dalimi, 22 straipsnio 1 dalies 6 punktu, 3 ir 4 dalimis, 23 straipsnio 2 dalimi, 24 straipsnio 4 dalies 7 punktu, 26 straipsnio 2 dalimi, 30 straipsnio 2 dalies 2 ir 3 punktais, 33 straipsnio 1 dalimi, 35 straipsnio 2 ir 3 dalimis, 37 straipsnio 6 ir 8 dalimis, 40 straipsnio 4 dalimi, 44 straipsnio 2 dalimi, 46 straipsnio 3 dalimi, 48 straipsnio 3 dalimi, 49 straipsnio 4 dalimi ir 53 straipsnio 8 dalimi, Lietuvos Respublikos Vyriausybė nutaria:

1. Įgalioti Lietuvos Respublikos socialinės apsaugos ir darbo ministeriją:

1.1. patvirtinti:

1.1.1. Savanoriškos praktikos atlikimo tvarkos aprašą;

1.1.2. Trišalių tarybų (komitetų, komisijų) prie užimtumo rėmimo politiką įgyvendinančių įstaigų nuostatus;

1.1.3. vieno kilometro įkainį bedarbių kelionės išlaidoms apskaičiuoti;

1.1.4. Užimtumo fondo lėšų sąmatos sudarymo ir naudojimo taisykles;

1.2. nustatyti:

1.2.1. asmenų registravimo teritorinėje darbo biržoje tvarką;

1.2.2. darbo rinkos paslaugų teikimo ir aktyvios darbo rinkos politikos priemonių įgyvendinimo efektyvumo vertinimo tvarką;

1.2.3. aktyvios darbo rinkos politikos priemonių atitinkamai bedarbių grupei skyrimo prioritetus;

1.2.4. kompleksiškai taikomų aktyvios darbo rinkos politikos priemonių taikymo tvarką;

1.2.5. profesinio mokymo lėšų nustatymo, skyrimo ir panaudojimo kontrolės tvarką ir tipines dokumentų formas;

1.2.6. kasmet iki gruodžio 1 d. – savivaldybių teritorijas ar jų dalis, kuriose bus įgyvendinami vietinių užimtumo iniciatyvų projektai;

1.2.7. užimtumo didinimo programų rengimo ir jų finansavimo tvarką.

2. Įgalioti Lietuvos darbo biržą prie Socialinės apsaugos ir darbo ministerijos nustatyti:

2.1. darbo paieškos tiek savarankiškai, tiek naudojantis teritorinės darbo biržos teikiamomis darbo rinkos paslaugomis tvarką;

2.2. bedarbių priskyrimo Lietuvos Respublikos užimtumo įstatymo 23 straipsnio 1 dalyje nurodytoms bedarbių grupėms kriterijus ir užimtumo rėmimo priemonių jiems siūlymo sąlygas bei tvarką;

2.3. oficialios informacijos apie su asmens sveikata ar kitomis aplinkybėmis susijusius apribojimus dirbti siūlomą darbą gavimo teritorinėje darbo biržoje tvarką;

2.4. kelionės, apgyvendinimo, privalomojo sveikatos tikrinimo ir skiepijimo nuo užkrečiamųjų ligų apmokėjimo bedarbiams sąlygas ir tvarką;

2.5. kelionės išlaidų kompensacijos bedarbiui, dalyvaujančiam jo individualiame užimtumo veiklos plane numatytuose konsultavimo grupėms užsiėmimuose, dydžio nustatymo tvarką;

2.6. paramos darbo vietoms steigti teikimo darbdavių atrankos tvarką;

2.7. aktyvios darbo rinkos politikos priemonių įgyvendinimo sutarčių standartines sąlygas.

3. Pripažinti netekusiu galios Lietuvos Respublikos Vyriausybės 2006 m. liepos 24 d. nutarimą Nr. 744 „Dėl įgaliojimų suteikimo įgyvendinant Lietuvos Respublikos užimtumo rėmimo įstatymą“ su visais pakeitimais ir papildymais.

4. Šio nutarimo 3 punktas įsigalioja 2017 m. sausio 1 dieną.

Ministras Pirmininkas	Algirdas Butkevičius

Socialinės apsaugos ir darbo ministrė	Algimanta Pabedinskienė